代上閬中章使君
作者：李流謙
朝代：宋

paragraphs: 九區混軌文，正宁垂衣裳。
公家轉洪鈞，一氣斡混茫。
蠻夷奉琛貢，月窟東扶桑。
至今有遺黎，盛德登樂章。
溢慶久愈衍，丹穴俱鸞凰。
祖烈肖挺挺，德音續琅琅。
尊彜琢璠璵，薦廟流中黄。
銅符專城居，健翼翕不張。
黼座錄故家，雲路登方將。
省寺窺步武，禁闥覘翱翔。
相門出鼎槐，八葉有前芳。
一樗無所材，擁腫蔽道傍。
門戶岌重大，俛首慙肯堂。
得邑萬山間，晝夜鞭跛䍧。
斗升頼急養，山海祈深藏。
古人重己知，漆炭固未償。
靴板庭趨初，躔宿望煌煌。
委身大爐冶，正懼呵不祥。
丹鼎儻可舐，鷄犬同飛揚。